'Weermag het nie ingemeng toe Zuma bedank' | Netwerk24
'Weermag het nie ingemeng toe Zuma bedank'
Deur Jana Breytenbach 23 Julie 2018 20:15
Die militêre bestuursraad ontken enige politieke inmenging die aand toe oudpres. Jacob Zuma in Februarie bedank het. Die Weermag meng hom ook nie in by die Grondwet van die land nie, het die raad Maandag in 'n verklaring gesê.
Hy het ook gevra dat mense die Suid-Afrikaanse Nasionale Weermag (SANW) respekteer en nie die vals inligting glo wat versprei word nie.
Genl. Solly Shoke, hoof van die Suid-Afrikaanse Nasionale Weermag (SANW). Foto: Daily Sun
Dit kom ná 'n berig in City Press Sondag dat oproer van weermaglede afgeweer is die aand van Zuma se bedanking.
Volgens die koerant het ingeligtes in veiligheidsdepartemente en die ANC-bestuur gesê militêre intelligensie het inligting gekry van 'n moontlike opstand deur soldate wat voorheen lede van die ANC se Umkhonto weSizwe was.
Pres. Cyril Ramaphosa, toe nog president van die ANC en adjunkpresident, is glo gewaarsku om die konflik met Zuma op te los omdat dit tot onstabiliteit sou lei as dit voortgaan.
Senior belanghebbendes sê die weermag is lojaal aan die Grondwet en die hoof van die weermag, genl. Solly Shoke.
Luidens Maandag se verklaring het die koerant "doelbewus verkeerde inligting bekend gemaak" en die raad beskou dit as 'n poging om "die mense te laat twyfel in die weermag en sy politieke volwassenheid".
Volgens die raad het die weermag in 24 jaar nog nooit die Grondwet ondermyn nie.
Die raad verwerp pogings deur onbekende bronne wat probeer sê die weermag ken nie sy plek in 'n demokratiese bedeling nie.
"Die bestuursraad, asook genl. Shoke, ontken die beweringe deur onbekende bronne ten sterkste," lui die verklaring.